Espainiako Elizako Liburuzainen Elkartea

Espainiako Elizako Liburuzainen Elkartea (ABIE bezala ezagutua; ) eremu nazionaleko elkarte kanoniko publikoa da, irabazi-asmorik gabekoa, Espainiako Gotzainen Batzarrak 1993an, Elizaren ondare bibliografikoaren babes, zaintze eta zabalkunderako sortutakoa. Artxibistika, Bibliotekonomia, Dokumentazio eta Museistika Elkarteen Espainiar Federazioko (FESABIDeko) kide diren 20 elkarte eta kolegio profesionaletako bat da. Halaber, Teologiari buruzko Europar Liburutegi Elkarteko kide ere bada (BETH: Bibliothèques Européennes de Théologie, frantseseko siglekin ezagutua; European Theological Libraries, ingelesez). Gaur egun, Espainiako Elizako Liburuzainen Elkarteak 60 bazkide inguru ditu.

Bere estatutuen II. Kapituluko 6.1 artikuluaren arabera, Elizako edozein liburutegi edo dokumentazio-zentroetako (nahiz kapitularrak, elizbarrutikoak, parrokialak, gotzain-zentrokoak… izan) liburuzain edo liburutegiko laguntzaile kargu egonkorra duela egiaztatzen duten guztiek osatzen dute elkartea.

Bi dira Espainiako Elizako Liburuzainen Elkartearen jarduera nagusiak : bazkideen heziketarako ikastaro tematikoak egitea, eta 2007tik aurrera, urteroko Jardunaldi Teknikoak ospatzea, nagusiki Madrilen, azken urteetan beste hainbat lekutan ospatu badira ere. 2007 eta 2017 bitartean, Jardunaldiak Madrilen ospatu ziren, gehienetan (2013 eta 2017 bitartean) San Damaso Eliz Unibertsitatean. 2018an ekin zitzaion Jardunaldien deszentralizazioari eta 2018tik 2020ra Kordoba, Oviedo eta Salamancan garatu dira, hurrenez hurren. Jardunaldi hauek, liburutegiok kudeatzen dituzten profesional eta tekniko guztien elkartze eta bilera puntu nagusi eta garrantzitsuen bihurtu dira iritzi eta esperientziak aurkezteko eta ezagutzen arloan eguneratzeko. Jardunaldiak Kultura Ondarerako Espainiako Gotzainen Batzarreko Batzordearekin elkarlanean antolatzen dira.

2010. urtean, Ignacio Larramendi Fundazioaren babespean, “Liburutegiko praktika onen” saria antolatu zuen, Madrileko San Gabriel Ikastetxeko liburutegia irabazle izan zelarik.

Erreferentziak

Kanpo estekak 

Bibliotekonomia
Espainiako elkarteak